## Camarero assegura que la Generalitat està treballant al màxim per a atendre les persones afectades, reparar infraestructures i servicis bàsics i establir les bases per a la recuperació

*** Reclama al Govern d’Espanya “que entenga la magnitud de la tragèdia i done una resposta concorde”
* La Generalitat repartix 200 tones de productes de primera necessitat i està preparant més de 300 vivendes perquè famílies damnificades puguen accedir de manera immediata
* Destaca l’activació d’un pla de desinfecció en tots els municipis afectats i recorda la necessitat de seguir les recomanacions de salut pública
* Recorda que 49 col·legis situats en la zona afectada recuperen la seua activitat lectiva este dilluns
* Avança que es mantindran les restriccions de circulació en zones afectades, almenys, fins al pròxim dijous 14 per a facilitar les tasques de neteja i busca de víctimes
* Assenyala que la Generalitat ha augmentat els efectius que treballen en la retirada de residus, que ja retiren 3.500 tones diàries, cosa que suposa el doble del que generen en un any tots els municipis de la zona afectada**

La vicepresidenta i consellera de Servicis Socials, Igualtat i Vivenda, Susana Camarero, ha assenyalat que la Generalitat “està treballant al màxim, des del primer dia, per a atendre les persones afectades, reparar infraestructures, accessos i servicis públics bàsics i establir les bases per a la recuperació del nostre teixit productiu”.

Així ho ha manifestat durant la roda de premsa en la qual ha donat compte de les actuacions que el Consell està duent a terme per a la recuperació de les zones afectades per la DANA.

Camarero ha reclamat del Govern d’Espanya “que entenga la magnitud de la tragèdia i done una resposta concorde”, i ha destacat la urgència d’esta ajuda i que “no escatime un euro als valencians i valencianes que necessiten que totes les administracions estiguem al seu costat”.

En este sentit, la vicepresidenta ha recordat que la Generalitat ja ha xifrat en més de 31.000 milions d’euros la quantia econòmica per a recuperar els danys i ha criticat que els 10.000 milions d’euros que el Govern central ha anunciat “estan molt lluny” de respondre a la necessitat i, a més, “la mitat són crèdits ICO que caldrà retornar”.

“Estem duent a terme tota mena d’accions de recuperació, reconstrucció i restabliment en una situació d’emergència i enormes dificultats, i que constituïx la primera, la màxima i l’única prioritat d’este Consell, que, a més, està en permanent contacte amb tots els alcaldes i alcaldesses de cada un dels municipis afectats per la riuada”, ha subratllat.

**200 tones de productes de primera necessitat**

La vicepresidenta ha explicat que a través del Magatzem de la Solidaritat es classifica i es repartix menjar, beguda i productes d’higiene i neteja, a més de material de seguretat, procedent dels centres logístics que emmagatzemen l’ajuda enviada des de tota Espanya. Estos productes de primera necessitat es distribuïxen en coordinació amb els alcaldes, els quals traslladen les necessitats de la seua població.

S’han repartit més de 200 tones d’ajuda en 19 municipis en una operació en la qual han participat 160 efectius de l’UME, que s’ocupen de traslladar en camions l’ajuda als punts habilitats en els municipis afectats, juntament amb 400 voluntaris de Creu Roja, que han donat suport tant en el punt de la solidaritat com en el repartiment a domicili per a persones amb mobilitat reduïda o més aïllades.

**Atenció sanitària**

Quant a l’assistència sanitària, i ateses les noves precaucions indicades per Salut Pública, la Generalitat ha posat en marxa un pla per a combatre plagues i insectes, que ha començat este diumenge amb actuacions de desinfecció en tots els municipis afectats.

S’ha enviat informació a través d’SMS a la població de la Comunitat Valenciana amb recomanacions sobre les mesures de protecció necessàries per a tasques de neteja i es compta amb 192 professionals de Salut Pública (epidemiòlegs, preventivistes, etc.) dedicats estos dies a treballar en prevenció i vigilància de problemes de salut associats a la DANA.

Camarero ha recordat que tots els municipis afectats disposen des del primer dia d’un punt d’atenció sanitària. Dels 57 centres de salut afectats només set romanen tancats i la Conselleria de Sanitat treballa per a rehabilitar al més prompte millor l’activitat en estos punts, encara que quatre dels quals necessitaran una rehabilitació important. A més, ja estan operatives 380 farmàcies de les 421 afectades, i tots els municipis afectats compten, almenys, amb una farmàcia en funcionament, per la qual cosa el proveïment de medicaments seguix garantit per a tota la població.

**110 professionals d’atenció a la salut mental**

Un total de 110 professionals de Salut Mental presten assistència als afectats, 30 dels quals en la Unitat d’Atenció Psicològica instal·lada en Fira València, que mantenen el seguiment de 230 persones, i 80 professionals organitzats en 17 equips multidisciplinaris distribuïts en els municipis afectats.

Així mateix, la vicepresidenta ha agraït la labor que han realitzat els servicis de teleassistència per a ajudar els més vulnerables, “persones responsables que han donat el 200 %”, i ha recordat que este servici ha atés més de 77.000 comunicacions amb usuaris que necessitaven suport, tant d’acompanyament com de gestió d’ajuda.

**300 vivendes noves**

Quant a la Unitat d’Avaluació de Danys en Catàstrofes, en la qual participen la Generalitat i l’Institut Valencià d’Edificació, en col·laboració amb els bombers i els col·legis d’arquitectes i arquitectes tècnics, s’han realitzat més de 533 inspeccions en 15 municipis i els bombers han desallotjat 75 vivendes, els habitants de les quals han sigut reallotjats en diversos recursos residencials. A més, en el Centre d’Atenció Temporal d’Emergència (CATE) de Burjassot, amb capacitat per a 17 persones, ja hi ha allotjades 50 persones procedents de diversos municipis.

Quant a vivenda per a necessitats més a mitjà termini, Camarero ha assenyalat que la Generalitat està preparant més de 300 vivendes per al seu accés immediat per part dels qui ho necessiten i ha aconseguit l’acord amb el Govern per a la cessió de 100 vivendes de la Sareb, que se sumaran a les 184 a La Torre i 30 més en diversos municipis de la província.

No obstant això, s’ha sol·licitat al Govern que condicione i pose a la disposició dels afectats les vivendes de la Sareb i que, segons s’ha conclòs en la comissió bilateral, el Govern està en disposició de condicionar al voltant de 100 vivendes i revisar-ne més a la província de València. A més, ha avançat que la Generalitat s’ha posat en contacte amb grans tenidors i esperen que este dilluns els donen “una resposta de les vivendes que poden posar a la disposició” dels afectats.

**10.000 sol·licituds en ajudes directes**

Quant a les ajudes directes a les persones afectades, els punts d’atenció integral han rebut un total de 10.057 sol·licituds per al cobrament de les ajudes urgents de la Generalitat, fins divendres passat. A més, es reforçarà la dotació de funcionaris per a accelerar el ritme de pagaments en els pròxims dies.

El dimarts s’obriran oficines a Alfafar, l’Alcúdia, Alaquàs, Sedaví i Xirivella per a tramitar les ajudes, com ja es fa a Albal, Carlet, Catarroja, Aldaia, Algemesí, Alginet, Chiva, Massanassa, Benetússer, Utiel i Turís, i també a través d’Internet, i s’han emés 530 certificats digitals per a facilitar la gestió de tràmits a les persones afectades per la riuada.

**Restabliment de l’activitat**

Susana Camarero ha subratllat el treball del Consell perquè la reconstrucció siga el més ràpida possible. En este sentit, s’ha referit a la recuperació este dilluns de l’activitat en 49 col·legis situats en la zona afectada, que no han tingut danys, i ha assegurat que la resta anirà obrint progressivament i, mentrestant, Educació ja ha comunicat el sistema d’acolliment d’alumnes en altres col·legis.

Pel que fa a l’activitat econòmica i l’ocupació, Labora ha rebut un total de 281 sol·licituds d’ERTO per causa de força major que afecten 3.104 persones i que seran tramitats, com a màxim, en cinc dies.

A més, Labora ha habilitat dos oficines mòbils que es desplacen a les zones afectades per a facilitar els tràmits a persones i empreses. Este divendres han estat a Buñol; dilluns que ve, 11 de novembre, estaran a Paiporta, i dimarts i dimecres a Albal.

D’altra banda, s’està treballant junt amb la Confederació Empresarial Valenciana i representants de tots els sectors productius en un pla per a la reconstrucció de les 123 àrees industrials afectades, la inversió estimada del qual és de 6.800 milions d’euros.

L’Institut Valencià de Finances ha posat en marxa facilitats creditícies a favor dels seus clients afectats per la DANA. Podran suspendre les quotes de capital i els interessos dels préstecs per un termini de tres mesos, i transcorregut este període, un ajornament en el pagament de les quotes de capital per un període addicional de nou mesos.

**Neteja, recuperació i reparació**

La vicepresidenta ha destacat que la prioritat continua estant en la busca de possibles víctimes, i que es mantindran les restriccions de circulació en zones afectades, almenys, fins el dijous que ve 14, per a facilitar les tasques de neteja i busca de víctimes.

En les labors de rescat, buidatge de zones inundades i revisió d’edificis i infraestructures, ha recordat que estan desplegats 3.116 bombers coordinats per la Generalitat de més de 40 organismes, junt amb 8.000 militars, entre els quals hi ha 52 bussos.

En l’àmbit de la seguretat ciutadana, treballen més de 9.700 efectius de la Guàrdia Civil i del Cos Nacional de Policia, més de 500 efectius de les diverses policies locals i 130 efectius de la Policia de la Generalitat.

En l’àmbit de la retirada de residus i llot, en coordinació amb els ajuntaments, s’ha augmentat el desplegament de mitjans per a esta tasca i als 520 operaris amb 1.032 vehicles, grues, bombes, recol·lectors, generadors, pales i retroexcavadores s’han sumat 172 professionals de Tragsa amb maquinària pesant, 190 peons, 100 brigadistes de Vaersa i 58 agents mediambientals en les labors de gestió de residus, neteja i desenrunament.

Això ha permés augmentar un 40 % la retirada de residus, fins a aconseguir les 3.500 tones diàries que s’estan abocant en pedreres en desús. Això, ha dit, equival al doble de les escombraries que es generen en un any en el conjunt dels municipis d’Alaquàs, Albal, Aldaia, Alfafar, Catarroja, Massanassa, Paiporta i Picanya.

**Agraïment al voluntariat**

La vicepresidenta ha agraït el treball i el compromís de 17.800 persones voluntàries que han participat estos dies en tasques de neteja i organització, i ha insistit en la necessitat d’acudir a estes tasques de manera organitzada, tal com sol·liciten els alcaldes i els professionals que treballen en la zona, i equipats amb material i roba adequada, per a garantir la seua seguretat.

**Recuperació de les infraestructures**

En l’àmbit de les Infraestructures, s’ha recuperat el servici del tramvia, línies 4, 6, 8 i 10, que podrà traslladar una mitjana diària de 50.000 persones de la ciutat de València, Burjassot i Paterna.

Des de les 17.00 hores del dissabte està oberta la carretera CV-374 en el tram que partix de l’A-3 a l’altura de Venta del Poyo, que comunica l’autovia amb els termes de Loriguilla i Riba-roja del Túria.

A més, s’ha recuperat l’N3 a l’altura de Siete Aguas, i es continua treballant en 7 de les 18 carreteres de la Generalitat afectades per la DANA, a on s’han desplegat 115 operaris, 45 camions i 72 retroexcavadores. I este dissabte han començat les tasques per a buidar accessos i vials dels polígons industrials de Beniparrell i Massanassa.

Fecha: 10/11/2024